ธปท.ชี้จีนขึ้นดอกเบี้ยเป็นสัญญาณคุมเงินเฟ้อ
ธปท.ชี้จีนขึ้นดอกเบี้ยเป็นสัญญาณการดูแลเงินเฟ้อที่ทุกประเทศจะดำเนินการ เช่นเดียวกับไทยที่ต้องดึงดอกเบี้ยขึ้นสู่ระดับปกติ
27 ธ.ค. 2553

ธปท.ชี้จีนขึ้นดอกเบี้ยเป็นสัญญาณการดูแลเงินเฟ้อที่ทุกประเทศจะดำเนินการ เช่นเดียวกับไทยที่ต้องดึงดอกเบี้ยขึ้นสู่ระดับปกติ 
นางผ่องเพ็ญ เรืองวีรยุทธ์ ผู้ช่วยผู้ว่าการธนาคารแห่งประเทศไทย (ธปท.) กล่าวว่า การปรับขึ้นดอกเบี้ย 0.25% ของจีน น่าจะมีสาเหตุจากการต้องการดูแลเงินเฟ้อ จากเดิมที่จีนพยามใช้การดำรงสินทรัพย์สภาพคล่องรายปักษ์มาแล้วหลายรอบ อย่างไรก็ตามการขึ้นดอกเบี้ยครั้งนี้ไม่น่าจะส่งผลกระทบต่อค่าเงินในภูมิภาคเอเซีย และค่าเงินบาทไทยมากนัก รวมถึงไม่น่าจะมีผลให้เงินทุนไหลเข้าเร่งตัวขึ้นมาก เพราะดอกเบี้ยไม่ใช่ปัจจัยเดียวที่จะดึงเงินทุนไหลเข้า ศักยภาพการเติบโตทางเศรษฐกิจน่าจะมีผลต่อเงินทุนไหลเข้ามากกว่า
"สำหรับไทย แนวโน้มดอกเบี้ยนโยบายของไทยยังอยู่ในช่วงขาขึ้น เพราะต้องยอมรับว่าในช่วงที่ผ่านมาอัตราดอกเบี้ยแท้จริงติดลบ ก็ควรดึงดอกเบี้ยเข้าสู่ระดับปกติ ขณะเดียวกันก็ต้องดูแลเงินเฟ้อด้วย ซึ่งการปรับดอกเบี้ยขึ้นเป็นแนวทางที่หลายประเทศดำเนินการ"นางผ่องเพ็ญกล่าว
ผู้ช่วยผู้ว่าการ ธปท. กล่าวว่า ค่าเงินบาทช่วงนี้ค่อนข้างนิ่ง เพราะเป็นช่วงวันหยุดทำให้มีธุรกรรมน้อย ส่วนแนวโน้มค่าเงินบาทในปี 2554 คาดว่าน่จะเคลื่อนไหว 2 ทิศทางมากขึ้น คือ ทั้งอ่อนค่าลงและแข็งค่าขึ้น  เนื่องจากยังมีปัจจัยในต่างประเทศที่มีความไม่แน่นอนสูง